钦定古今图书集成/理学汇编/文学典/第093卷 > 吕复
## 钦定古今图书集成/理学汇编/文学典/第093卷 > 吕复

按《赣州府志》：“复字仲善，兴国人。洪武初，以文学征，继
临江张以诚为国子典膳。时修《元史》，阙顺帝三十六
年事，无考。遣使十一人分行天下。以北平乃元氏故
都，山东亦号重镇，特择有职于官者行，示不敢轻也。
于是命复乘驿往。凡诏令章疏，拜罢奏请，布在方册
者，悉辑之。或涉番书，则译而成文。若乘舆巡幸宫中”，
隐讳“时政善否，民俗歌谣，以至忠孝乱贼灾祥之属，
或见之野史碑碣家集中，莫不悉心谘访。”且遣儒生
危于等分行滦、燕诸郡，刻期还报。以洪武三年八月
开局于故国子监，至冬十有一月告成。以帙计者凡
八十，用高丽翠纸为衣，借行中书印识之。进于南京，
乃赴山东。河冰方冻，大雪深二三尺，复驾牛车遵陆
而行，呼吸间冰生于髯。至济南，其谘询大略如北平。
明年春正月成书。又四十帙所拓碑文，北平四百通，
山东一百通，不在数中。仍印识如前上进。已而续成
史四十八卷。复以功陞太常典簿，寻为丞，遣祭皇陵。
进卿坐事谪佃凤阳，未几复原官卒。宋濂、刘基素与
为文字交，私谥曰“文恭。”著有《采史目录》《北游集》。